ריקי ג'רווייס

ריקי ג'רווייס (באנגלית: Ricky Dene Gervais; נולד ב-25 ביוני 1961) הוא קומיקאי, שחקן, במאי, מפיק, תסריטאי, זמר ומנחה טלוויזיה אנגלי, זוכה שלושה פרסי אמי, פרס גלובוס הזהב וארבעה פרסי באפט"א. ידוע בעיקר בזכות כיכובו בסדרות הטלוויזיה "המשרד" ו"ניצבים", אותן כתב וביים ביחד עם חברו ושותפו המקצועי סטיבן מרצ'נט. ג'רווייס נולד בוויטלי, פרבר של העיר רדינג שבממלכה המאוחדת למשפחה נוצרית. אביו הוא צרפתי-קנדי, בעוד אימו אנגלייה. אביו, לורנס ריימונד ג'רווייס, היגר לאנגליה מאונטריו, קנדה, במהלך מלחמת העולם השנייה, ופגש את אמו של ג'רווייס, אווה סופיה, במהלך האפלה. לג'רווייס שלושה אחים מבוגרים ממנו. בראיונות עיתונאיים ציין ג'רווייס, כי הוא מאמין שלידתו הייתה בלתי מתוכננת, בשל פער הגילאים בינו ובין אחיו בוב שנולד לפניו (פער של 11 שנים), ובריאיון לעיתון "האינדיפנדנט" אמר שאמו אף הודתה בכך. את ילדותו תיאר כתקופה יציבה ונטולת טראומות, עם רמה גבוהה של כנות ופתיחות בין בני משפחתו. ב-1979 החל ללמוד בקולג' אוניברסיטת לונדון. הוא נרשם ללימודי ביולוגיה, אולם שבועיים בלבד לאחר תחילת הלימודים עבר ללמוד פילוסופיה והשלים תואר אקדמי בתחום זה. ב-1983, במהלך השנה האחרונה ללימודיו באוניברסיטה, הקים ביחד עם חברו ביל מקריי את צמד הפופ "Seona Dancing" (בתרגום חופשי: שאוונה רוקדת). הם הוחתמו על ידי חברת התקליטים "לונדון רקורדס", ששחררה שני סינגלים שלהם: "More to Lose" ו-"Bitter Heart". הסינגלים נכשלו מסחרית והגיעו למקומות ה-117 וה-79 במצעד הבריטי, בהתאמה. בעקבות חוסר ההצלחה התפרק הצמד ב-1984. לאחר מכן עבד כמנהל פרויקטים באגודת הסטודנטים של אוניברסיטת לונדון, הנחשבת לאגודת הסטודנטים הגדולה ביותר באירופה, והמשיך לתפקיד דומה בתחנת הרדיו המסחרית XFM London. ב-1997, כאשר נזקק לעוזר, הוא בחר לתפקיד את סטיבן מרצ'נט, שהפך לאחר מכן לחברו הטוב ולשותפו המקצועי. ב-1998, לאחר שתחנת הרדיו נמכרה לבעלים חדשים, עזבו ג'רווייס ומרצ'נט את התחנה. ג'רווייס ערך את הופעת הבכורה הטלוויזיונית שלו בספטמבר 1998, כחלק מצוות הסדרה של ערוץ 4 הבריטי "מעבדת הקומדיה". בסוף אותה שנה זכה להכרה רחבה יותר, כשהחליף את סשה ברון כהן (בדמותו של עלי ג'י) והחל להגיש פינה משלו בסדרה הקומית-סאטירית של ערוץ 4, "המופע של 11 בלילה". הוא גילם בה דמות מעצבנת וגסת רוח, שנהגה להתבטא בקביעות באמירות חסרות תקינות פוליטית. שנתיים לאחר מכן החל להגיש בערוץ 4 תוכנית אירוח קומית משלו, "פגוש את ריקי ג'רווייס". התוכנית לא זכתה להצלחה, וג'רווייס עצמו נהג לאחר מכן לצחוק עליה. ב-2001 נמנה עם כותביה של סדרת הטלוויזיה זוכת פרס באפט"א של רשת ITV, "מופע המערכונים". במהלך אותן שנים גם כתב למספר תוכניות מערכונים של ה-BBC. ג'רווייס התארח בפרק בסדרה "משפחת סימפסון", בשם ""הומר סימפסון, אלה הם חייך", ששודר ב-2006. הוא הקומיקאי הבריטי היחיד שהתארח בפרק של הסדרה, אותו הוא אף כתב. הפרק בהשתתפותו זכה לרייטינג הגבוה ביותר בתולדות שידורה של הסדרה בבריטניה. כמו כן, הוא התארח בפרק בעונה השלישית של הסדרה "זהות בדויה", וגילם בה באופן נדיר תפקיד דרמטי. בינואר 2010 הנחה את הטקס ה-67 של פרסי גלובוס הזהב. ביוני אותה שנה פורסם, כי ג'רווייס לוהק לעונה השמינית של הסדרה "תרגיע", בתפקיד עצמו. בספטמבר 2010 פורסם, כי ג'רווייס וסטיבן מרצ'נט יחזרו לשתף פעולה בפעם הרביעית בטלוויזיה, בסדרה הקומית של ה-BBC "החיים קצרים מדי", אותה יכתבו ובה גם יופיעו. ערך מורחב – המשרד (סדרת טלוויזיה בריטית) באוגוסט 1999, במסגרת קורס הפקה של ה-BBC שבו השתתף סטיבן מרצ'נט, הוא התבקש להכין סרט קצר. הוא בחר להכין פרודיה קומית-דוקומנטרית המתרחשת במשרד. סרט זה היווה לאחר מכן את הבסיס לסדרה "המשרד". הסרט הועבר לידי בכירי מחלקות הבידור והקומדיה של ה-BBC, שאישרו לג'רווייס ומרצ'נט להפיק פיילוט לסדרה. עם זאת, בתחילה לא הבינו ב-BBC את הקונספט של הסדרה. הם ביקשו להוסיף לה קריינות וצחוקים מוקלטים, וכן ללהק לתפקידים הראשיים שחקנים מוכרים. ג'רווייס ומרצ'נט התנגדו לכך והתעקשו לקבל שליטה מוחלטת על הליהוק, ללהק את ג'רווייס לתפקיד הראשי של דייוויד ברנט, ולכתוב ולביים בעצמם את כל הפרקים. הסדרה היא קומדיית מצבים מוקומנטרית, העוקבת אחר העובדים במשרד למכירת נייר לצורכי דפוס, ובראשם מנכ"ל הסניף דייוויד ברנט. העונה הראשונה של הסדרה, שכללה שישה פרקים, שודרה בבריטניה ביולי-אוגוסט 2001, ולא משכה תשומת לב רבה. רק לאחר ששודרה בשידורים חוזרים ויצאה ב-DVD החלה לצבור מעריצים, והציפייה לעונה השנייה הייתה גדולה. העונה השנייה, שכללה אף היא שישה פרקים, שודרה בספטמבר 2002, ודורגה בצמרת טבלאות הרייטינג. בדצמבר 2003 שודרו שני פרקים מיוחדים לחג המולד, שהיו גם הפרקים האחרונים של הסדרה. הסדרה זכתה להצלחה בינלאומית רבה, נמכרה לרשתות שידור בלמעלה מ-80 מדינות, ונוצרו לה גם מספר גרסאות מקומיות, בין היתר בארצות הברית, ישראל, צרפת, גרמניה, קוויבק וברזיל. ג'רווייס ומרצ'נט נמנים עם המפיקים של הגרסה האמריקאית. דביר בנדק מופיע בתפקיד הראשי בגרסה הישראלית, המשודרת בערוץ yes Stars Comedy. על גילום דמותו של דייוויד ברנט זכה ג'רווייס בפרס גלובוס הזהב ובשלושה פרסי באפט"א. הסדרה עצמה זכתה אף היא בפרס גלובוס הזהב ובשלושה פרסי באפט"א, וכן בפרס פיבודי. הסדרה "ניצבים" הייתה הפקה משותפת של ה-BBC ושל ערוץ HBO האמריקאי. גם סדרה זו נכתבה ובוימה על ידי ג'רווייס ומרצ'נט, וג'רווייס גילם בה את התפקיד הראשי של אנדי מילמן, שחקן מתוסכל שעובד שנים בתור ניצב בסרטים, ביחד עם ידידתו מגי, ובהמשך מצליח לקבל סדרת טלוויזיה משלו ולזכות בתהילה. מרצ'נט גילם בסדרה את דמותו של דארן לם, סוכנו של מילמן. פרק הבכורה שודר ביולי 2005 בבריטניה ובספטמבר אותה שנה בארצות הברית. העונה השנייה עלתה לשידור בספטמבר 2006 בבריטניה ובפברואר 2007 בארצות הברית. כל אחת משתי עונות הסדרה כללה שישה פרקים. פרק מיוחד לחג המולד, שהיווה פרק סיום לסדרה, שודר בדצמבר 2007. בכל אחד מפרקי הסדרה התארח לפחות ידוען אחד בתפקיד עצמו. בין הידוענים שהתארחו בסדרה: בן סטילר, קייט וינסלט, סמואל ל. ג'קסון, פטריק סטיוארט, אורלנדו בלום, דניאל רדקליף, דייוויד בואי, כריס מרטין ורוברט דה נירו. על גילום דמותו של אנדי מילמן זכה ג'רווייס בשני פרסי אמי, בקטגוריות התסריטאי הטוב ביותר של סדרה קומית והשחקן הראשי הטוב ביותר בסדרה קומית, וכן בפרס באפט"א. הסדרה עצמה זכתה בפרס גלובוס הזהב. "המופע של ריקי ג'רווייס" היא סדרת אנימציה בהפקת ערוץ HBO, שעלתה לשידור בארצות הברית ב-19 בפברואר 2010. הסדרה מתבססת על הקלטות הפודקאסט המקוריות של ג'רווייס, מרצ'נט וקרל פילקינגטון, ששודרו ברשת האינטרנט במהלך השנים 2008 - 2005. לאחר שהעונה הראשונה של הסדרה, שכללה 13 פרקים, זכתה להצלחה ולקהל צופים נלהב ונאמן, רשת HBO אישרה את הפקתה של העונה השנייה, שעלתה לשידור במהלך 2011. העונה השלישית עלתה לאוויר ב-2012. ג'רוויס הודיע כי אין תכנון לעונה רביעית. קריירת הקולנוע של ג'רווייס כללה כמה תפקידים קטנים, כגון דיבוב קולה של יונה בסרט "פגוש את היונים" ב-2005, מנהל המוזיאון ד"ר מקפי ב-"לילה מוטרף במוזיאון" (2006) ובסרט ההמשך ב-2009, ו"פרדי הגדר" ב-"אבק כוכבים" ב-2007. ב-2008 הופיע לראשונה בתפקיד ראשי בקולנוע, בסרט "עיר רפאים", שזכה להצלחה מסחרית מתונה וגרף הכנסות של כ-27 מיליון דולר. ב-2009 הופיע פעם נוספת בתפקיד ראשי, בקומדיה "המצאת השקר", לצדם של כוכבים כגון ג'ניפר גארנר, רוב לאו וג'ייסון בייטמן. ג'רווייס היה שותף לכתיבת התסריט ולבימוי, ביחד עם מאט רובינסון, ואף נמנה עם מפיקי הסרט, שזכה לביקורות מעורבות ממבקרי הקולנוע וגרף הכנסות של כ-32 מיליון דולר. באפריל 2010 יצא לאקרנים בבריטניה הסרט "צומת בחיים" (אנ'), שנכתב ובוים על ידי ג'רוויס וסטיבן מרצ'נט, ובו מופיע ג'רווייס בתפקיד משני. ב-2011 ג'רוויס תרם את קולו לדיבוב דמותו של ארגאנווט בסרט "ספיי קידס 4: כל הזמן שבעולם" ג'רווייס ניסה לראשונה את כוחו בהופעות סטנד-אפ בסוף שנות התשעים, אך לא זכה להצלחה. ההופעה המוצלחת הראשונה שלו הייתה במסגרת פסטיבל הפרינג' של אדינבורו ב-2001, עם המופע "Rubbernecker", בו השתתף גם סטיבן מרצ'נט. בעשור הראשון של המאה ה-21 היו לג'רווייס ארבעה מופעי יחיד מצליחים: ב-2003 הופיע בכל רחבי בריטניה עם המופע "Animals" ("חיות"). שנה לאחר מכן יצא המופע "Politics" ("פוליטיקה"). שני המופעים צולמו, יצאו ב-DVD ושודרו בטלוויזיה. המופע השלישי בטרילוגיית ההופעות, "Fame" ("תהילה"), יצא ב-2007. כל הכרטיסים לכל ההופעות בסיבוב נמכרו תוך שעות בודדות לאחר שהוחל במכירתם. ב-2009 יצא המופע "Science" ("מדע"). שני מופעי הספיישל "ריקי ג'רווייס: אנושיות" (2018) ו"ריקי ג'רווייס: חלק מהטבע" (2022) הופקו על ידי נטפליקס. ג'רווייס הופיע בארצות הברית פעמים בודדות בלבד, בין היתר בנובמבר 2009 בקרנגי הול, במסגרת פסטיבל הקומדיה השנתי של ניו יורק. בדצמבר 2023 עלה ספיישל סטנד-אפ שלו לרשת הסטרימינג נטפליקס בשם "ריקי ג'רווייס: ארמאגדון" שבין השאר צחק על ילדים החולים במחלות סופניות. הבדיחות הובילו לביקורת ציבורית רחבה כלפיו ולעצומה להסיר את הבדיחות מתוך הספיישל. ג'רווייס ונטפליקס נענו לביקורת והודיעו שיסירו את החלקים הפוגעניים. ב-5 בדצמבר 2005 החל אתר האינטרנט "גארדיין אנלימיטד" (guardian.co.uk) להציע בחינם תוכנית פודקאסט שבועית, בכיכובם של ג'רווייס, מרצ'נט וקרל פילקינגטון. בחודשים ינואר ופברואר 2006 דורגה התוכנית בעקביות כמשדר הפודקאסט מספר אחת בעולם. בספר השיאים של גינס ב-2007 הופיעה התוכנית בתור תוכנית הפודקאסט בעלת שיעור ההורדות הגדול ביותר בעולם, עם ממוצע של 261,670 הורדות לכל פרק בחודש הראשון לשידורה. העונה הראשונה של התוכנית כללה 12 פרקים. שתי עונות נוספות, בנות שישה פרקים כל אחת, שוחררו בין החודשים פברואר לספטמבר 2006. שלוש תוכניות פודקאסט נוספות, הנחשבות לעונה הרביעית של התוכנית, שוחררו בחינם בסוף 2006: בליל כל הקדושים, בחג ההודיה ובחג המולד. משדר פודקאסט מיוחד של השלישייה, שנמשך כשעה, שוחרר בחינם באמצעות iTunes בנובמבר 2007. ב-16 בספטמבר 2008 שוחררה העונה החמישית של התוכנית, שכללה ארבעה פרקים. ב-2004 פרסם ג'רווייס ספר ילדים בשם "Flanimals" ("פלאנימלס"), שעסק בחיות דמיוניות. לאור הצלחת הספר, פרסם ג'רווייס ארבעה ספרי המשך: "More Flanimals" ב-2005, "Flanimals of the Deep" ב-2006, "Flanimals: The Day of the Bletchling" ב-2007 ו-"Flanimals: Pop Up" ב-2009. גם ספרי ההמשך זכו להצלחה רבה, הובילו לתעשייה של מוצרים נלווים כגון בובות וכרטיסי ברכה, וסרט קולנוע המבוסס על סדרת הספרים נמצא כיום בשלבי הפקה ראשוניים וצפוי לצאת לאקרנים במהלך 2011 או 2012. התסריטים של "המשרד" יצאו בצורת ספרים, תסריטי העונה הראשונה ב-2002 ותסריטי העונה השנייה ב-2003, וגם התסריטים של פרקי הסדרה "ניצבים" יצאו בפורמט של ספר בשלהי 2006. החל מ-1982 נמצא ג'רווייס בקשר זוגי עם ג'יין פאלון, מפיקה וסופרת. השניים נפגשו בעת שלמדו יחד בקולג' אוניברסיטת לונדון, ומ-1984 הם מתגוררים יחד, בעבר בבלומסברי וכיום בהמפסטד. הם מעולם לא נישאו, לדברי ג'רווייס משום ש"אין טעם בלערוך טקס נישואין לעיניו של אלוהים, מאחר שאין אלוהים", ומעולם לא הולידו ילדים, לדברי ג'רווייס משום ש"לא התחשק לנו להקדיש לכך 16 שנים מחיינו, וגם, כמובן, יש יותר מדי ילדים בעולם". ב-2008 הם רכשו בית נוסף, באפר איסט סייד של מנהטן. ג'רווייס הוא טבעוני ותומך נלהב של זכויות בעלי חיים. הוא התבטא בפומבי נגד ציד שועלים ונגד מלחמת שוורים, ואף כתב מכתב גלוי לראש ממשלת בריטניה גורדון בראון, שבו ביקש ממנו להתערב ולשים קץ לשימוש בפרוות של דובים שחורים לצורך הכנת כובעיהם של חיילי חיל הרגלים הבריטי. ג'רווייס מגדיר עצמו כאתאיסט, ובריאיון עיתונאי ציין שאיבד את אמונתו באלוהים בגיל שמונה. ביוני 2008 הצטרף כחבר כבוד לאגודת החילונים הלאומית, ארגון בריטי שמטרתו לקדם את הפרדת הדת מהמדינה ונושאי זכויות אדם. 2005 - התסריטאי הטוב ביותר של מיני-סדרה, סרט או ספיישל טלוויזיה (ספיישל "המשרד") 2006 - התסריטאי הטוב ביותר של סדרה קומית ("ניצבים") 2007 - השחקן הטוב ביותר בסדרה קומית ("ניצבים") 2003 - השחקן הטוב ביותר בסדרה קומית/מוזיקלית ("המשרד") 2002 - השחקן הטוב ביותר בסדרה קומית ("המשרד") 2003 - השחקן הטוב ביותר בסדרה קומית ("המשרד") 2004 - השחקן הטוב ביותר בסדרה קומית ("המשרד") 2007 - השחקן הטוב ביותר בסדרה קומית ("ניצבים") 2002 - השחקן הקומי הטוב ביותר ("המשרד") 2004 - תסריטאי השנה ("המשרד", ביחד עם סטיבן מרצ'נט} 2008 - השחקן הקומי הטוב ביותר ("ניצבים") 2007 - התסריטאי הטוב ביותר של סדרה קומית ("המשרד") מדיה וקבצים בנושא ריקי ג'רווייס בוויקישיתוף אתר האינטרנט הרשמי של ריקי ג'רווייס ריקי ג'רווייס, ברשת החברתית פייסבוק ריקי ג'רווייס, ברשת החברתית אקס (טוויטר) ריקי ג'רווייס, ברשת החברתית אינסטגרם ריקי ג'רווייס, סרטונים בערוץ היוטיוב ריקי ג'רווייס, במסד הנתונים הקולנועיים IMDb (באנגלית) ריקי ג'רווייס, באתר AllMovie (באנגלית) ריקי ג'רווייס, באתר Rotten Tomatoes (באנגלית) ריקי ג'רווייס, באתר Box Office Mojo (באנגלית) ריקי ג'רווייס, באתר Metacritic (באנגלית) ריקי ג'רווייס, במסד הנתונים הקולנועיים KinoPoisk (ברוסית) ריקי ג'רווייס, באתר Last.fm (באנגלית) ריקי ג'רווייס, באתר AllMusic (באנגלית) ריקי ג'רווייס, באתר MusicBrainz (באנגלית) ריקי ג'רווייס, באתר Discogs (באנגלית) ריקי ג'רווייס, באתר Songkick (באנגלית) ריקי ג'רווייס, באתר Genius ריקי ג'רווייס, באתר אנציקלופדיה בריטניקה (באנגלית) מאחורי הקלעים של "המשרד", באתר ה-BBC ‏ ראיון מצולם עם ריקי ג'רווייס ראיון משנת 2008 עם ריקי ג'רווייס, בטיים מגזין (באנגלית) סוכנויות הידיעות, ריקי ג'רוויס מדבר עם המתים, באתר nrg, nrg, ‏22.10.2008 לילך וולך‏, גאון הדור: מי זה ריקי ג'רווייס, באתר וואלה, 11 ביולי 2010 אמה ברוקס, הגרדיאן, לא עוד יום עבודה במשרד, באתר הארץ, 8 בנובמבר 2011 שחר אורן, 10 סיבות לאהוב את ריקי ג'רבייס, באתר Xnet‏, 11 בינואר 2012 שירית גל, ריקי ג'רווייס: "צרחתי כמו ילדה כשהציעו לי תפקיד ראשי", באתר ynet, 27 במרץ 2014 עינב שיף‏, סדרה חדשה לריקי ג'רווייס וסטיבן מרצ'נט, באתר וואלה, 18 בספטמבר 2010 מיכל דאבי, הקומיקאי המצליח התבדח על ילדים חולים – והצופים זועמים: "פוגע מאוד", באתר חדשות 13, 25 בדצמבר 2023 Ethan Shanfeld, Ricky Gervais Responds to Petition Asking Netflix to Remove Jokes From His New Special: ‘It’s Quite Meaningless’, Variety, ‏2023-12-22 (באנגלית אמריקאית) Mehrotra, Kriti (23 באפריל 2020). "Ricky Gervais Net Worth 2020 | What is Ricky Gervais' Net Worth?". {{cite web}}: (עזרה) "Ricky Gervais calls out Tim Cook, Apple TV+: 'Made by a company that runs sweatshops in China'". SFGate. 6 בינואר 2020. {{cite web}}: (עזרה) "For Your Consideration | Reviews | guardian.co.uk Film". www.theguardian.com. "Ricky Gervais laughs at his own jokes on set reveals Night at the Museum co-star Ben Stiller". Radio Times. "The Long, Funny Career of Ricky Gervais". Rolling Stone. 4 באפריל 2011. {{cite journal}}: (עזרה) "Night at the Museum Battle of the Smithsonian (2009)". BFI. נבדק ב-1 באוקטובר 2020. {{cite web}}: (עזרה) "Cemetery Junction (2010)". BFI. נבדק ב-1 באוקטובר 2020. {{cite web}}: (עזרה) Wilson, MacKenzie. "Ricky Gervais Earns Role in 'Spy Kids 4′". BBC America. נבדק ב-3 באוקטובר 2020. {{cite web}}: (עזרה) "Escape from Planet Earth (2013)". BFI. נבדק ב-3 באוקטובר 2020. {{cite web}}: (עזרה) "Muppets Most Wanted (2014)". BFI. נבדק ב-3 באוקטובר 2020. {{cite web}}: (עזרה) "Night at the Museum Secret of the Tomb (2014)". BFI. נבדק ב-1 באוקטובר 2020. {{cite web}}: (עזרה) "Life on the Road (2016)". BFI. נבדק ב-3 באוקטובר 2020. {{cite web}}: (עזרה)